*****

ΚΑΝΟΝΙΣΜΟΣ (ΕΟΚ) αριθ. 773/87 ΤΟΥ ΣΥΜΒΟΥΛΙΟΥ

της 16ης Μαρτίου 1987

για τροποποίηση του κανονισμού (ΕΟΚ) αριθ. 804/68 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας :

ότι η πείρα που αποκτήθηκε έδειξε ότι η εφαρμογή του συστήματος συμπληρωματικής εισφοράς, εναλλακτική λύση Β, που αναφέρεται στο άρθρο 5γ του κανονισμού (ΕΟΚ) αριθ. 804/68 (3), όπως τροποποιήθηκε τελευταία από τον κανονισμό (ΕΟΚ) αριθ. 231/87 (4), δεν ήταν αρκετά αποτρεπτική για τους παραγωγούς οι οποίοι προκάλεσαν σημαντικές υπερβάσεις· ότι μια κατανομή των μη χρησιμοποιούμενων ποσοτήτων από τον αγοραστή, αναλογικά με τις ατομικές ποσότητες αναφοράς των παραγωγών οι οποίοι συνέβαλαν στην υπέρβαση της ποσότητας αναφοράς του αγοραστή, μπορεί να ενισχύσει το καθεστώς της συμπληρωματικής εισφοράς· ότι θα πρέπει, κατά συνέπεια, να τροποποιηθεί κατ' αυτή την έννοια η εφαρμογή της εναλλακτικής λύσης Β, προβλέποντας συγχρόνως σε ορισμένες περιπτώσεις τη δυνατότητα παρεκκλίσεων υπέρ παραγωγών που θα έχουν προτεραιότητα·

ότι σε ορισμένες περιοχές της Κοινότητας στις οποίες εφαρμόζεται η εναλλακτική λύση Β και όταν υπάρχει δυνατότητα επιλογής μεταξύ πολλών διαφορετικών αγοραστών, θα πρέπει, προκειμένου να επιτευχθεί, κατά το δυνατόν, ισότητα μεταχείρισης των παραγωγών, να προβλεφθεί η δυνατότητα είσπραξης από τους παραγωγούς, που υπερβαίνουν σε σημαντικό βαθμό τις ατομικές τους ποσότητες αναφοράς, της συμπληρωματικής εισφοράς ανεξάρτητα από το εάν έχει ή όχι ξεπεραστεί η ποσότητα αναφοράς των αγοραστών τους· ότι, προκειμένου να εξασφαλιστεί καλύτερα ο αποτρεπτικός χαρακτήρας της συμπληρωματικής εισφοράς στην περίπτωση αυτή, είναι αναγκαίο, εφόσον πρόκειται για σχετικά σημαντικές υπερβάσεις, η δυνατότητα αυτή να εφαρμοστεί για πρώτη φορά κατά τον τελικό υπολογισμό για την τρέχουσα γαλακτοκομική περίοδο·

ότι τα άρθρα 6 και 7 του κανονισμού (ΕΟΚ) αριθ. 804/68 προβλέπουν ένα μόνιμο καθεστώς παρέμβασης για το βούτυρο και το αποκορυφωμένο γάλα σε σκόνη·

ότι το καθεστώς αυτό δεν λειτουργεί πλέον ως μηχανισμός βραχυπρόθεσμης σταθεροποίησης της αγοράς κατά τη διάρκεια της περιόδου υψηλής παραγωγής αλλά κατέληξε να προσφέρει μια ελκυστικότερη δυνατότητα διάθεσης της παραγωγής σε σύγκριση με τις κανονικές δυνατότητες που προσφέρουν οι αγορές·

ότι κατά τη διάρκεια της περιόδου χαμηλής παραγωγής αποκορυφωμένου γάλακτος σε σκόνη θα ληφθούν, εφόσον χρειαστεί, κατάλληλα μέτρα για τη σταθερότητα της αγοράς αυτής· ότι θα πρέπει, κατά συνέπεια, να περιοριστούν οι αγορές του αποκορυφωμένου γάλακτος σε σκόνη από τους οργανισμούς παρέμβασης για την περίοδο από την 1η Μαρτίου έως τις 31 Αυγούστου·

ότι, κατά τη διάρκεια της περιόδου εφαρμογής του καθεστώτος της συμπληρωματικής εισφοράς που αναφέρεται στο άρθρο 5γ του κανονισμού (ΕΟΚ) αριθ. 804/68, θα πρέπει να δοθεί στην Επιτροπή η δυνατότητα τροποποίησης του καθεστώτος αγορών στην παρέμβαση για το βούτυρο και το αποκορυφωμένο γάλα σε σκόνη, αναστέλλοντας ιδίως τις αγορές στην παρέμβαση, ενώ συγχρόνως θα προβλέπει τη χορήγηση ενισχύσεων στην ιδιωτική αποθεματοποίηση για το αποκορυφωμένο γάλα σε σκόνη, και αυξάνοντας τις δυνατότητες διάθεσης των γαλακτοκομικών προϊόντων·

ότι, στην περίπτωση που τα θεσπιζόμενα από τον παρόντα κανονισμό μέτρα θα οδηγούσαν σε ανεπαρκή εφοδιασμό των γαλακτοκομείων που είναι σημαντικοί προμηθευτές της αγοράς και σε υπερεφοδιασμό των γαλακτοκομείων που προσφεύγουν υπερβολικά στην παρέμβαση, θα πρέπει να μπορεί η Επιτροπή να λαμβάνει τα κατάλληλα μέτρα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 804/68 τροποποιείται ως εξής:

1. Στο άρθρο 5γ παράγραφος 1 τίτλος «Εναλλακτική λύση Β», η δεύτερη περίπτωση αντικαθίσταται από τις ακόλουθες τρεις περιπτώσεις:

«- Σε περίπτωση που οι παραδοθείσες ποσότητες είναι μεγαλύτερες από την ποσότητα αναφοράς του αγοραστή, ο αγοραστής μετακυλά την εισφορά στους παραγωγούς που συνέβαλαν στην υπέρβαση της εν λόγω ποσότητας αναφοράς, αφού κατανείμει μεταξύ τους, κατ' αναλογία των ατομικών ποσοτήτων αναφοράς, τις ποσότητες που είναι δυνατόν να επαναδιανεμηθούν. Ωστόσο, τα κράτη μέλη μπορούν να προβλέπουν ότι οι ποσότητες που είναι δυνατόν να επαναδιανεμηθούν επαναχορηγούνται κατά προτεραιότητα σε ορισμένους παραγωγούς που παρέδωσαν σε αυτόν ή άλλον αγοραστή και οι οποίοι θα ορίζονται σύμφωνα με αντικειμενικά κριτήρια.

- Στην περίπτωση που οι παραδοθείσες ποσότητες είναι ίσες ή μικρότερες από την ποσότητα αναφοράς του αγοραστή, το κράτος μέλος μπορεί ωστόσο να προβλέψει ότι η εισφορά οφείλεται στο σύνολό της από όλους τους παραγωγούς που υπερέβησαν την ποσότητα αναφοράς τους τουλάχιστον κατά 10 % ή τουλάχιστον κατά 20 000 χιλιόγραμμα.

- Μια πρώτη εφαρμογή των διατάξεων που αναφέρονται στη δεύτερη και τρίτη περίπτωση μπορεί να γίνει κατά τον τελικό υπολογισμό για τη γαλακτοκομική περίοδο 1986/87.»

2. Στο άρθρο 7, η παράγραφος 1 αντικαθίσταται από το ακόλουθο κείμενο:

«1. Υπό τους όρους που καθορίζονται σύμφωνα με την παράγραφο 4, ο οργανισμός παρέμβασης που ορίζεται από κάθε κράτος μέλος αγοράζει στην τιμή παρέμβασης το αποκορυφωμένο γάλα σε σκόνη πρώτης ποιότητας που παράγεται στην Κοινότητα και το οποίο του προσφέρεται κατά το χρονικό διάστημα από την 1η Μαρτίου μέχρι τις 31 Αυγούστου, εάν συγκεντρώνει ορισμένες προϋποθέσεις.»

3. Παρεμβάλλεται το ακόλουθο άρθρο:

«Άρθρο 7α

1. Με βάση κριτήρια που θα θεσπίσει, με ειδική πλειοψηφία, το Συμβούλιο έπειτα από πρόταση της Επιτροπής και μέχρι το τέλος της πέμπτης δωδεκάμηνης περιόδου από την εφαρμογή του καθεστώτος της συμπληρωματικής εισφοράς που αναφέρεται στο άρθρο 5γ, η Επιτροπή μπορεί, σύμφωνα με τη διαδικασία που προβλέπεται στο άρθρο 30, να τροποποιήσει το καθεστώς παρέμβασης που αναφέρεται στο άρθρο 6 παράγραφος 1 και στο άρθρο 7 παράγραφος 1, θεσπίζοντας άλλα μέτρα που θα έχουν σαν αποτέλεσμα τη μείωση της ποσότητας των αγορών στην παρέμβαση χωρίς να θίγεται η σταθερότητα της αγοράς.

Σε περίπτωση διαταραχής της ισορροπίας εφοδιασμού των γαλακτοκομείων από την εφαρμογή των μέτρων εξυγίανσης, της αγοράς του γάλακτος και των γαλακτοκομικών προϊόντων, η Επιτροπή θεσπίζει, σύμφωνα με τη διαδικασία που προβλέπεται στο άρθρο 30, κατάλληλα μέτρα ώστε να αποτρέψει τα γαλακτοκομεία να προσφεύγουν υπερβολικά στην παρέμβαση.

2. Όταν η Επιτροπή κάνει χρήση της ευχέρειας που αναφέρεται στην παράγραφο 1 πρώτο εδάφιο:

α) αν αποφασιστεί η αναστολή των αγορών του αποκορυφωμένου γάλακτος σε σκόνη από τους οργανισμούς παρέμβασης, χορηγούνται ενισχύσεις για την ιδιωτική αποθεματοποίηση του αποκορυφωμένου γάλακτος σε σκόνη υπό όρους που καθορίζονται σύμφωνα με την παράγραφο 3·

β) μπορούν να ληφθούν, σύμφωνα με τη διαδικασία που προβλέπει το άρθρο 30, ειδικά μέτρα από την Επιτροπή προκειμένου να αυξηθούν οι δυνατότητες διάθεσης του βουτύρου και του αποκορυφωμένου γάλακτος σε σκόνη που δεν αποτέλεσαν το αντικείμενο αγορών από τους οργανισμούς παρέμβασης ούτε ενισχύσεων για την ιδιωτική αποθεματοποίηση καθώς και οι δυνατότητες διάθεσης άλλων γαλακτοκομικών προϊόντων, όπως η κρέμα.

3. Οι λεπτομέρειες εφαρμογής του παρόντος άρθρου, και ιδίως οι λεπτομέρειες καθορισμού των τιμών της αγοράς του βουτύρου θεσπίζονται σύμφωνα με τη διαδικασία που αναφέρεται στο άρθρο 30.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Το άρθρο 1 σημείο 1 εφαρμόζεται από την 1η Απριλίου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Μαρτίου 1987.

Για το Συμβούλιο

Ο Πρόεδρος

L. TINDEMANS

(1) ΕΕ αριθ. C 33 της 11. 2. 1987, σ. 7.

(2) ΕΕ αριθ. C 97 της 24. 11. 1986, σ. 112.

(3) ΕΕ αριθ. L 148 της 28. 6. 1968, σ. 13.

(4) ΕΕ αριθ. L 25 της 28. 1. 1987, σ. 3.